T L A Č O V Á S P R Á V A

 **PRVÝM HEADLINEROM POHODY 2023 JE JAMIE XX**

**Organizátori festivalu Pohoda v stredu oznámili ďalších päť mien interpretov, ktorí v roku 2023 vystúpia na trenčianskom letisku. Jedným z nich je aj prvý headliner nadchádzajúceho ročníka, ktorým je britský producent Jamie xx. Okrem neho vystúpia aj SOFI TUKER, Sampa the Great, Vintage Trouble a Dry Cleaning.**

Jamieho xx snáď netreba ani nikomu predstavovať, prípadne stačí povedať, že ide o člena kultových The xx. Jamie xx - vizionár elektronickej scény, vynikajúci producent s citom pre progresívne beaty, nadaním pre samplovanie vokálov a taktiež excelentný remixér. V roku 2010 ho návštevníci Pohody mohli zažiť s kapelou The xx a aj na samostatnom sete, v roku 2023 príde na trenčianske letisko ako nemenej známe meno, aby predstavil svoje tanečnejšie a extrovertnejšie druhé ja. *„Som hrdý, že máme v programe Pohody Jamieho xx. Vráti sa k nám po trinástich rokoch po úžasnom koncerte The xx a svojom sete v roku 2010. Odvtedy sa udialo toho veľa – môžeme sa tešiť na skvelú kvalitnú párty a to hneď v prvú festivalovú noc na hlavnom pódiu,“* prezrádza o jeho vystúpení šéf festivalu Pohoda Michal Kaščák.

Jamie xx si debutovým albumom **In Colour** (2015) vyslúžil nomináciu na cenu **Grammy** ale aj na prestížnu **Mercury Prize**. Magazín **Pitchfork** dal albumu extrémne vysoké hodnotenie a vyhlásil ho ako “Best New Music“. Produkoval hudbu umelcom ako **Frank Ocean, Alicia Keys, Drake** alebo aj **Oliver Sim**, ktorý je ďalší člen The xx. Remixoval piesne pre **Radiohead, Florence + The Machine, Adele, Four Tet** a samozrejme aj **The xx**. V tomto roku vydal dva single - **LET'S DO IT AGAIN** v apríli a **KILL DEM** v septembri, ktorý mal premiéru ako „Hottest Record In The World“ od Clary Amfo z BBC Radio 1.

Okrem headlinera zverejnil vo vysielaní Rádia\_FM šéf festivalu Pohoda Michal Kaščák aj ďalšie nové mená. Priaznivci tanečnej hudby sa môžu tešiť na skupinu **SOFI TUKER**. Americká dvojica mieša houseu, dance-pop a brazílsku hudbu. Ich debutový singel **Drinkee** a následne aj album **Treehouse** boli nominované na cenu **Grammy**. V apríli 2022 vydali album **WET TENNIS** (When Everyone Tries To Evolve, Nothing Negative is Safe), ktorý je nasledovníkom ich Treehouse a pokračuje v ich príbehu a ďalšom raste kapely - dokopy majú už vyše miliardy prehratí. *„SOFI TUKER mali na Pohode hrať už v roku 2019, vtedy to pre zranenie nevyšlo. Mám radosť, že prídu v lete 2023 - ich koncerty sú nabité pozitívnou energiou, aká sa len tak nevidí. Pôjde určite o mimoriadne vydarenú párty,“* odporúča Michal Kaščák.

Na Pohode 2023 vystúpi aj jedna z najospevovanejších rapových umelcov nielen Austrálie - **Sampa the Great**. Narodila sa v Zambii, vyrastala v Botswane, hudobne prerazila v Austrálii, aby sa opäť vrátila do Zambie, kde teraz nielen tvorí, ale aj pomáha tunajším umelcom. Za svoje prvé dva albumy - **Birds and the BEE9** (2017) a **The Return** (2019) získala ocenenie **Australian Music Prize**, čo je obdoba britských Mercury Prize či kanadských Polaris Prize. Porotca Mikey Cahill o jej prvom albume povedal: *„Toto si budeme púšťať aj o 50 rokov v budúcnosti, vy a vaše deti taktiež."* Jej druhý album The Return vydalo renomované vydavateľstvo **Ninja Tune** a portál **Bandcamp** ho vyhlásil za Album roka 2019.

Zastúpenie bude mať aj rock'n'roll v podobe americkej skupiny **Vintage Trouble**. Kvarteto predvádza strhujúci rock, oduševnené blues a R&B groovy. Svojou tvorbou si získali uznanie od New York Times, NPR, The Wall Street Journal, Billboard či magazínu Rolling Stone.

Zatiaľ posledným zo zverejnených mien sú **Dry Cleaning**. Túto britskú post-punkovu kapelu mohli zažiť aj návštevníci Pohody on the Ground, kde skupina odohrala za päť dní päť koncertov. Magazín **NME** ich zaradil medzi sto zásadných nových mien roka 2020. Ich debut **New Long Leg** okamžite vystrelil medzi najlepšie hodnotené albumy, aké vyšli v danom roku. Skupina je známa tým, že namiesto spievaných vokálov používajú hovorené slovo. Len teraz v októbri vydali svoj druhý album **Stumpwork**. Frontmanka a speváčka **Florence Shaw** preukázala v štúdiu dávku spontánnosti, keďže mnohé z textov piesní vznikli improvizáciou priamo pri nahrávaní: „*Písala som o veciach, ktoré ma v tom období trápili, ako sú prehry a straty, mužskosť, feminizmus, moja mama, odlúčenie od partnera počas pandémie, žiadostivosť.“*

Pätica interpretov tak zatiaľ doplnila tridsaťjeden ďalších hudobníkov, ktorých organizátori zverejnili začiatkom decembra. Medzi najväčšie mená v prvej vlne oznámenia patria britské zoskupenia **Wet Leg, shame, Yard Act, Genesis Owusu** z Austrálie a švédski **Viagra Boys**. Kompletný prehľad zverejnených interpretov na Pohodu 2023 nájdete tu: <https://www.pohodafestival.sk/sk/artists>

Festival Pohoda sa uskutoční od 6. do 8. júla 2023 na trenčianskom letisku.

Lístky na Pohodu 2023 je možné zakúpiť si tu: <https://www.pohodafestival.sk/sk/shop>
Pohoda 2023 Spotify playlist: bit.ly/3HqmA0W
Pohoda 2023 Youtube playlist: bit.ly/3Y4xUWt

FB event Pohoda 2023: https://fb.me/e/1Bt0giUMC

Presskit:

<https://drive.google.com/drive/folders/1kb4BnXuAUiSTYZgNkPqGRk3_GfIe9GnQ?usp=share_link>

Kontakt pre médiá:

Lukáš "grešško" Grešš

PR & Media

Tel.: +421 915 778 020

lukas@pohodafestival.sk

<http://www.pohodafestival.sk>